**Javni poziv za dostavljanje projektnih prijedloga**

**u okviru zajedničkog projekta Ujedinjenih nacija**

**Pravednije društvo: Promocija društvene kohezije i raznolikosti**

**u Bosni i Hercegovini**

**Dijalog za budućnost 3 (DFF3)**

# O projektu „Dijalog za budućnost 3“

Projekat „Pravednije društvo: Promocija društvene kohezije i raznolikosti u Bosni i Hercegovini - Dijalog za budućnost 3“ (DFF3 projekat) finansiran je od Fonda za izgradnju mira Generalnog sekretara Ujedinjenih nacija (PBF), a zajednički ga provode Razvojni program Ujedinjenih nacija (UNDP), Organizacija Ujedinjenih nacija za obrazovanje, nauku i kulturu (UNESCO) i Fond Ujedinjenih nacija za djecu (UNICEF) u Bosni i Hercegovini u saradnji s Predsjedništvom Bosne i Hercegovine i Ministarstvom civilnih poslova Bosne i Hercegovine. Cilj projekta je doprinos jačanju društvene kohezije, poštivanju različitosti, razumijevanju i povjerenju, posebno među mladim ženama i muškarcima u različitim zajednicama, s krajnjim ciljem izgradnje demokratskije i mirnije Bosne i Hercegovine. Projekat se provodi na području 10 jedinica lokalne samouprave (JLS) u Bosni i Hercegovini i to: Bosanska Krupa, Doboj, Glamoč, Gornji Vakuf - Uskoplje, Milići, Mostar, Stolac, Teslić, Tuzla i Zvornik.

# Opći cilj Javnog poziva za dostavljanje projektnih prijedloga

Opći cilj Javnog poziva za projektne prijedloge je odabir prijedloga organizacija civilnog društva (OCD) i/ili obrazovnih i/ili kulturnih ustanova za finansiranje, a koji podržavaju inicijative usmjerene na izgradnju povjerenja i mira, promociju društvene kohezije i interkulturnog dijaloga, kao i jednakosti i poštivanja različitosti unutar i između zajednica.

# Tema i prioritetne oblasti Javnog poziva

Opća tema ovog Javnog poziva je izgradnja mira i promocija društvene kohezije i raznolikosti u Bosni i Hercegovini, s posebnim fokusom na ang­ažman mladih, izgradnju povjerenja unutar i između zajednica, rodnu ravnopravnost i osnaživanje žena, podršku ranjivim grupama, te doprinos ostvarenju Cilja održivog razvoja 16 (SDG 16).

Projektni prijedlozi trebaju biti usklađeni s ovom općom temom, uz istovremeno fokusiranje na tri ključne tematske oblasti definisane u projektnom dokumentu DFF3: kultura, obrazovanje i zaštita okoliša. Oblasti javnog poziva su navedeni u tekstu Javnog poziva.

# Uslovi za podršku

Projektni prijedlozi će biti evaluirani isključivo ako ispunjavaju barem jedan od sljedećih eliminatornih uslova:

1. Partnerstvo aktera unutar lokalne zajednice kroz Lokalnu dijalošku platformu (LDP)
2. Partnerstvo s organizacijama iz drugih partnerskih lokalnih zajednica uz izgradnju povjerenja među različitim etničkim grupama
3. Partnerstvo s OCD-ima, institucijama i/ili ustanovama iz geografski susjednih, ali nepartnerskih lokalnih zajednica, posebno onih s drugačijim etničkim sastavom

# Ciljne grupe

Projekti podržani u okviru ovog Javnog poziva trebaju biti prvenstveno usmjereni na građane partnerskih jedinica lokalne samouprave, s posebnim fokusom na sljedeće karakteristike ciljanih grupa:

• Mladi ljudi uzrasta od 15 do 30 godina, iz različitih etničkih grupa, s ciljem jačanja njihovog učešća u društvenom dijalogu, izgradnji mira i zajedničkom djelovanju unutar i između lokalnih zajednica.

• Pripadnici različitih etničkih grupa, s posebnim naglaskom na međusobno povezivanje i saradnju između zajednica koje se inače rijetko susreću.

• Građani iz partnerskih lokalnih zajednica, uključujući i one iz ruralnih ili nerazvijenih dijelova općina.

**Učešće ovih grupa treba biti suštinsko, a ne simbolično – kroz njihovu aktivnu ulogu u projektnim aktivnostima, donošenju odluka i kreiranju rješenja koja odgovaraju njihovim potrebama.**

# Budžet

**Projekt „Dijalog za budućnost 3“ raspolaže sredstvima u iznosu do 600.000,00 KM za ovaj Javni poziv.**

**Iznos sredstava po grantu**

Vrijednost projektnih prijedloga koji će biti odobreni u okviru ovog poziva mora biti u okviru sljedećih minimalnih i maksimalnih iznosa:

* **LOT 1:** od 10.000,00 KM do 20.000,00 KM
* **LOT 2:** od 20.001,00 KM do 60.000,00 KM

# Ko se može prijaviti?

Pravo učešća na ovom Javnom pozivu, pod jednakim uslovima, imaju organizacije civilnog društva, obrazovne ustanove (javne osnovne i srednje škole i fakulteti) i kulturne ustanove iz cijele Bosne i Hercegovine. Više informacija o uslovima koje podnosioc i/ili partner moraju ispuniti se nalazi u tekstu javnog poziva.

# Trajanje projekta i period implementacije

Trajanje projekta može biti u rasponu od četiri (4) do deset (10) mjeseci, računajući od datuma potpisivanja ugovora, a svi projektni prijedlozi moraju biti planirani za realizaciju u periodu od septembra 2025. do oktobra 2026. godine.

# Lokacije za implementaciju projekta

Projektne aktivnosti moraju se provoditi na teritoriji najmanje jedne od sljedećih partnerskih jedinica lokalne samouprave (JLS): Bosanska Krupa, Doboj, Glamoč, Gornji Vakuf – Uskoplje, Milići, Mostar, Stolac, Teslić, Tuzla ili Zvornik. Krajnji korisnici također moraju dolaziti s teritorije ovih partnerskih JLS. Međutim, preporučuje se da se projektne aktivnosti prošire i na korisnike iz ostalih partnerskih JLS i/ili susjednih JLS. Ovakav pristup podstiče međuo­pćinsku saradnju, gradi povjerenje i jača društvenu koheziju među različitim zajednicama — te će biti dodatno bodovan tokom evaluacije.

# Gdje i kako preuzeti i dostaviti materijal za prijavu projekta

Kompletan paket prijavne dokumentacije, uključujući sve potrebne informacije o Javnom pozivu, dostupan je u elektronskoj formi na sljedećoj adresi: <https://bosniaherzegovina.un.org/bhs>, kao i na web stranicama uključenih UN agencija (UNDP, UNICEF, UNESCO) te na zvaničnim web stranicama partnerskih jedinica lokalne samouprave: **Bosanska Krupa, Doboj, Glamoč, Gornji Vakuf – Uskoplje, Milići, Mostar, Stolac, Teslić, Tuzla i Zvornik**. Kompletna dokumentacija se može preuzeti u okviru ovog oglasa u periodu od **5. juna do 3. jula 2025. godine**.

# Način dostave prijava

Popunjene aplikacije i prateća dokumentacija dostavljaju se **isključivo elektronskim putem** na e-mail adresu: **prijave.dff3@undp.org**

**Rok za dostavu aplikacija je četvrtak, 3. juli 2025. godine do 23:59 sati.**

Aplikacije dostavljene nakon isteka roka **neće biti uzete u razmatranje**.

**Važno:** Svi dokumenti koji čine aplikaciju moraju biti **jasno imenovani**, tako da iz naziva fajla **nedvosmisleno proizlazi o kojem se dokumentu radi** (npr. *„Prijavni obrazac“*, *„Budžet“*, *„Logički okvir“*, *„Izjava o partnerstvu“*, itd.).

# Želite li saznati više o postupku?

**Informativni sastanci (Otvoreni dani)**

Online info sesija za sve zainteresovane aplikante iz cijele Bosne i Hercegovine će biti organizovana putem virtuelne platforme *Teams* u **utorak, 10. juna 2025. godine, sa početkom u 13:00 sati. Registraciju i pristup info sesiji je moguće uraditi putem** [**linka za registraciju i učešće na info sesiji, DFF3 projekat**](https://events.teams.microsoft.com/event/1708352b-4714-46c1-8d23-47d1d7670406%40b3e5db5e-2944-4837-99f5-7488ace54319)

**Mentorske sesije**

Tokom trajanja Javnog poziva, potencijalnim aplikantima će biti na raspolaganju dodatna stručna podrška za razvoj projektnih ideja kroz angažman iskusnih mentora. U svakoj od partnerskih jedinica lokalne samouprave planirano je održavanje **tri mentorske sesije** tokom trajanja poziva (do četiri sedmice).

**Dodatne informacije**

Za sva dodatna pitanja vezana za Javni poziv, zainteresovane strane se mogu obratiti putem e-mail adrese:

*prijave.dff3@undp.org**.*
U predmetu poruke potrebno je navesti referencu na Javni poziv u okviru projekta „Dijalog za budućnost 3 (DFF3)“. Upite je moguće slati najkasnije do **ponedjeljka, 30. juna 2025. godine**. Odgovori će biti dostavljeni u pisanoj formi putem e-maila u roku od tri (3) radna dana od dana prijema upita.

# Obavijest o rezultatima

Rezultati javnog poziva će biti objavljeni na web stranici Ujedinjenih nacija Bosne i Hercegovine i na web stranicama UN agencija koje sudjeluju u projektu.

Kompletan tekst Javnog poziva i kompletan paket prijavne dokumentacije se može preuzeti **OVDJE**